साहित्य का सीधा सरोकार रचनाधर्मिता से होता है। लेखक जिस परिवेश को निरखता-परखता जीता है, उसी को अपने पात्रों के माध्यम से रचना के रूप अख्तियार करता है। रचना में जीवंतता कितनी है, यह शिरोधार्य होता है। माना दलित पृष्ठभूमि पर लिखी कहानियों पर एक प्रतियोगिता आयोजित की जाती है। प्रतियोगिता में आई प्रविष्टियों से कथाकारों के नाम हटा कर कोड दिये जाते हैं। विधागत प्रतिमानों के तहत जब कोड खुलेंगे और परिणाम आएंगे तो अचरज होगा। अपनी अपरिपक्वता, अधपक भाषा-शैली, गाली-गलौच के पुट, टूटते-बिखरते वाक्यों और कथ्य का अभाव रहते कितने ही दलित कथाकार पीछे छूटते नजर आएंगे। इसके विपरीत प्रतियोगिता की मैरिट में दलितेतर लेखक होंगे। इस कसौटी पर दलित लेखक और गैर दलित लेखक का मुद्दा स्वतः कब्र की ओर बढ़ जाता है।